**STENLILLELÆGERNE**

**Praksisbeskrivelse for ”*Praksis*”**

Om klinikken:

*Læs gerne om os på www.stenlillelaegerne.dk*

*Vi er en kompagniskabspraksis med 5 ydernumre. Vi er 3, snart 4, kompagnoner, en fastansat læge og til tider 1-2 vikarlæger. Desuden 1 praksismanager, 3 sekretærer og 4 sygeplejersker.*

*Vi arbejder alle tæt sammen og hjælper hinanden i det daglige.*

*Vi har tilknyttet 8500 patienter.*

*Vi holder i dagsprogrammet afsat en 1 time til frokostpause fra 12-13. Og derfor har alle mulighed for at sidde sammen når formiddagens hængepartier er klaret. Vi vægter højt, at alle deltager. Det er her vi vender formiddagens udfordringer, snakker, griner og vender stort og småt. Vi får leveret frokost udefra.*

*Vi har årlig sommerfest og julefrokost og har generelt en arbejdsplads med højt humør, respekt, humor og gode relationer alle personalegrupper imellem.*

*Vi holder personalemøde 4 gange om året hvor alle ansatte i klinikken deltager.*

Åbningstider:

Konsultation:

Mandag, Tirsdag, Onsdag kl. 7.00 - 16.00

Torsdag kl. 8.00 - 19.30

Fredag kl. 7.00 - 12.00

Sekretærerne har telefontid kl. 8-12, lægerne kl. 10-11

Uddannelseslægens arbejdsdag:

*Vi anbefaler du møder hver dag, er du på nedsat tid aftaler vi individuelt hvordan dit skema kan planlægges med eventuelle fridage.*

*En typisk arbejdsdag kunne være kl. 8-15.30 (med tidlig fri alle fredage (kl 12) og lang dag torsdag efter aftale). Du vil have skemasat patienter kl. 8-9.45 med individuelt tilpasset tidsramme. Du vil med tiden (alt efter uddannelsesniveau have telefontid kl. 10-11 – KBU læger har typisk ikke telefontid i starten af ansættelsen). Du vil typisk se akutte patienter fra 11- 12.*

*Vi har fælles frokost kl. 12-13. Supervision ved skiftende speciallæge kl. 13-13.30 og skemasatte patienter igen kl. 13.30-15 og herefter oprydning/opsamling/forberedelse til næste dag.*

*I starten vil du have 30 min til hver patient, hvilket rettes ind løbende efter behov. Speciallæger i praksis har 15 min til hver patient.*

*Hver dag er der en speciallæge der er vagthavende og ikke har skemasatte patienter – denne læge tager alle akutte patienter der kommer løbende kl. 8-11.30 og efterfølgende sygebesøg. Vagthavende læge fungerer også som supervisor for personalet og uddannelseslægen i løbet af dagen.*

*Vi er en praksis i en socialt udsat del af regionen, hvilket kan mærkes på vores ofte multisyge og komplicerede patienter. Det ser vi som en spændende del af hverdagen, da der ofte er ”ægte lægearbejde” mange gange i løbet af en dag. Samtidig har vi naturligvis alle de samme små, simple konsultationer som alle andre steder, så vi kan indrette din hverdag efter kompetenceniveau og præferencer.*

*Det er vigtigt for os, at uddannelseslægerne får set og udvikler sig indenfor alle kroge af specialet, men samtidig får mulighed for at dyrke evt. subspecialiserede interesser.*

Intro og uddannelsesforhold i praksis:

*Vi vil i starten af dit ophold afholde introduktionssamtale, hvor vi finder ud af, hvordan både du og vi kan få et bedst mulig forløb med godt læringsudbytte. Du skal selv lave en uddannelsesplan, som vi kan gennemgå sammen.*

*Den første tid er introduktionsperiode, hvor du skal lære huset og arbejdsgangene at kende, samt sættes ind i vores IT-system. Du vil også skulle følge med personalet så du har indblik i hvilke kompetencer vores sygeplejersker har og hvor udfordrende det kan være at være visiterede i sekretariatet. Vi vil i starten gennemgå alle dine patienter sammen med dig ved supervisionen og efterfølgende efter behov. Du skal altid kontakte os, hvis du har brug for sparring eller viden om vores behandlingsprincipper.*

*Efter 3 måneder har vi midtvejsevaluering, hvor vi vil gennemgå dine kompetencemål og status herpå.*

*Umiddelbart før afslutningen af dit ophold, vil der være slutevaluering af det samlede forløb.*

*Der vil altid være mulighed for at spørge den vagthavende læge til råds ved akut behov i det daglige, det kan fx være ved tilsyn af udslæt, tvivl om undersøgelsesprincipper, vurdering af akut tilstand eller lignende. Men vi bestræber os på at holde supervisionen til den fastsatte halve time kl. 13-13.30. Hvis der er en patient du har særligt brug for at vende til supervision, kan det være fornuftigt at informere patienten om dette, og forklare at du vil ringe retur efterfølgende med videre plan.*

*Vi har skemasat undervisning næsten hver torsdag, hvor både personale og læger deltager og underviser og du vil senere i forløbet blive ansvarlig for min. 1 af disse undervisningsgange.*

*Anne-Kathrine og Christina er begge tutorlæger og vil dele vejlederfunktionen. Du vil blive superviseret af alle lægerne på skift i det daglige arbejde, så du kan lære hele klinikken at kende.*

Vores forventninger til uddannelseslægen:

*Vi forventer at du møder til 7.55 til morgenmøde hver dag.*

*Vi forventer at du møder op med en åbenhed for specialet. At du behandler vores personale og patienter med respekt og interesse.*

*Vi har ikke uniform eller kitler, men klæder os passende ift. gældende hygiejniske anbefalinger samt med respekt for de mange forskellige patienter vi møder hver dag. Du kan evt. læse mere om det i vores personalehåndbog, som du kan få adgang til ved ansættelsen.*

*Vi forventer at du, især i starten, søger råd hos tutorlægen ved alle tvivlsspørgsmål, hellere en gang for meget end en gang for lidt. Det er en måde at lære hinanden at kende på og det øger vores viden om, hvad du har behov for, så vi har mulighed for at tilrettelægge dit uddannelsesforløb. Derudover skulle det gerne give dig en tryghed når du arbejder i klinikken.*

Ferie og fravær:

*Ferie og fravær planlægges så vidt muligt ved ansættelsens begyndelse.*

*Du må ikke selv booke ferie eller fridage ind i kalenderen uden forudgående aftale.*

*Ved sygdom skal du om morgenen kontakte Anne praksismanager, Anne-Kathrine eller Christina telefonisk. Du skal også give os besked hvis du er forsinket, da der er patienter der venter.*

*Ferie aftales individuelt, vi har ingen fastlagte lukkeuger.*

*Fravær skal registreres på elektronisk fraværsskema og godkendes af tutor.*

Øvrige info om klinikken:

*Du kan efter aftale med tutor planlægge 1-2 selvvalgte efteruddannelsesdage, hvor du må få fri fra praksis. Det kan være besøg hos speciallæger eller andre kurser. Vores krav er at det er relevant i forhold til din uddannelse.*

*Vi er plejehjemslæger i kommunen og du vil få mulighed for at deltage i besøg på plejehjemmene med vores plejehjemslæger.*

*Det forventes at du deltager i de obligatoriske kurser og i supervision.*

*Vi håber du vil få et lærerigt og godt ophold hos os!*